ประธานวิปฝ่ายค้าน พอใจภาพรวมการอภิปราย ฝ่ายค้านและรัฐบาล หลังจากนี้เตรียมหารือ ยื่นป.ป.ช.ตรวจสอบ
นายสุทิน คลังแสง ประธานวิปฝ่ายค้าน เปิดเผยว่า การอภิปรายที่ผ่านมาฝ่ายค้านอภิปรายได้อย่างราบรื่น เป็นไปตามข้อตกลงระหว่างรัฐบาลและฝ่ายค้าน เรื่องเวลาถือว่าลงตัวได้ดี ให้ข้อมูลกับประชาชนได้ดี ซึ่งการอภิปรายของฝ่ายค้านหากให้คะแนนเต็ม 10 ได้ให้ 8 คะแนน เพราะบางส่วนก็ทำได้ไม่ดีบ้าง พร้อมระบุว่าการอภิปรายครั้งนี้ ขออย่าวัดผลจากการยกมือ ส.ส.ในสภาฯ โดยหากวัดจากประชาชน ก็คิดว่าเด็ดหัว สอยนั่งร้านได้ ดูจากผลโหวตและสื่อมวลชน ได้สำรวจผ่านทางสื่อสังคมออนไลน์ ได้คะแนนร้อยละ 89 ต่อร้อยละ 11 โดยหลังจากการอภิปรายเสร็จสิ้น พรรคเพื่อไทยจะมีการหารือว่ายังมีประเด็นใดที่จะยื่นต่อ ป.ป.ช.หรือไม่ แต่ส่วนตัวมองว่าน่าจะมีไม่น้อยกว่า 5 เรื่องที่จะยื่น หนึ่งในนั้นมีนายกรัฐมนตรีแน่นอน ส่วนนายศักดิ์สยาม ชิดชอบ รัฐมนตรีว่าการกระทรวงคมนาคม ออกมาขู่ฝ่ายค้านระวังจะถูกดำเนินคดีกลับ นายสุทินมองว่าเป็นการขู่เพราะกำลังมีความกังวล โดยย้ำว่า เป็นฝ่ายค้านต้องทำหน้าที่ให้เต็มที่แต่จะถูกฟ้องหรือถูกร้อง นักการเมืองต้องลงทุน ดังนั้นเชื่อว่าหากทำโดยสุจริตใจและหากจะยื่นอะไรก็ต้องเป็นประโยชน์ของประชาชน จึงอย่าไปคิดว่ากลั่นแกล้งกัน ให้คิดว่าแม้ถูกเล่นงาน ไม่มีอะไรเสียหายความสุจริตน่าจะเป็นเกาะป้องกัน สำหรับการประเมินเสียงโหวตของพรรคเพื่อไทย เชื่อว่าน่าจะมีงูเห่าแค่ 7 คน เดิมที่เคยโหวตสวนมติพรรค ซึ่งทางพรรคไม่ได้นับเข้าเป็นคะแนนอยู่แล้วและคนใหม่ก็ไม่มี แต่อย่างไรก็ตาม พรรคเพื่อไทยไม่ได้คิดเรื่องนั้น เพราะขณะนี้อยู่ในช่วงปลายสมัยอะไรก็เกิดขึ้นได้ก่อนเลือกตั้งแบบนี้ทั้งฝั่งรัฐบาล ฝ่ายค้าน